CELEX: 32018D0726(01)
Language: mt
Date: 2018-07-18 00:00:00
Title: Deċiżjoni Tal-Kummissjoni tat-18 ta’ Lulju 2018 dwar l-inizjattiva taċ-ċittadini proposta bit-titolu “Ċittadinanza Permanenti tal-Unjoni Ewropea”

26.7.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 264/4
               
            
         DEĊIŻJONI TAL-KUMMISSJONI
         tat-18 ta’ Lulju 2018
         dwar l-inizjattiva taċ-ċittadini proposta bit-titolu “Ċittadinanza Permanenti tal-Unjoni Ewropea”
         (It-test Ingliż biss huwa awtentiku)
         (2018/C 264/05)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 211/2011 tal-Parlament Ewropew u tal-Kunsill tas-16 ta’ Frar 2011 dwar l-inizjattiva taċ-ċittadini (1), u b’mod partikolari l-Artikolu 4 tiegħu,
         Billi:
         
                     (1)
                  
                  
                     Is-suġġett tal-inizjattiva taċ-ċittadini proposta bit-titolu “Ċittadinanza tal-Unjoni Ewropea Permanenti” (Permanent European Union Citizenship) jirreferi għal li ġej: “Iċ-ċittadinanza tal-Unjoni Ewropea”.
                  
               
                     (2)
                  
                  
                     L-objettivi tal-inizjattiva taċ-ċittadini proposta jirreferu għal dan li ġej: “Iċ-ċittadini tal-UE jeleġġu l-Parlament Ewropew u jieħdu sehem f’ħidmietu, biex b’hekk jeżerċitaw id-drittijiet tat-trattat, isaħħu d-demokrazija tal-Unjoni u jsaħħu ċ-ċittadinanza tagħha. Fil-kunsiderazzjoni tal-fehma QtĠ dwar iċ-ċittadinanza tal-Unjoni bħala l-“istatus fundamentali” taċ-ċittadini tal-Istati Membri, u li l-Brexit se ċċaħħad lil miljuni ta’ ċittadini tal-UE minn dan l-istatus u mill-vot tagħhom fl-elezzjonijiet Ewropej, titlob lill-Kummissjoni tipproponi mezzi biex jiġi evitat ir-riskju ta’ telf kollettiv taċ-ċittadinanza u tad-drittijiet tal-UE, u biex tassigura liċ-ċittadini kollha tal-UE li, ladarba jiksbuh, dan l-istatus huwa permanenti u d-drittijiet tagħhom jiġu akkwistati”.
                  
               
                     (3)
                  
                  
                     It-Trattat dwar l-Unjoni Ewropea (TUE) jirrinforza ċ-ċittadinanza tal-Unjoni u jsaħħaħ aktar il-funzjonament demokratiku tal-Unjoni billi jipprovdi, inter alia, li kull ċittadin ikollu d-dritt li jipparteċipa fil-ħajja demokratika tal-Unjoni permezz ta’ inizjattiva taċ-ċittadini Ewropej.
                  
               
                     (4)
                  
                  
                     Għal dan il-għan, il-proċeduri u l-kundizzjonijiet meħtieġa għall-inizjattiva taċ-ċittadini għandhom ikunu ċari, sempliċi, faċli biex jintużaw u proporzjonati man-natura tal-inizjattiva taċ-ċittadini sabiex titħeġġeġ il-parteċipazzjoni taċ-ċittadini u biex l-Unjoni ssir aktar aċċessibbli.
                  
               
                     (5)
                  
                  
                     Jista' jiġi adottat att legali tal-Unjoni sabiex jiġu implimentati t-Trattati fil-qasam tad-drittijiet ta' ċittadini ta' pajjiż terz residenti legalment fi Stat Membru, inklużi l-kundizzjonijiet li jirregolaw il-libertà ta' moviment u ta' residenza fi Stati Membri oħra tal-UE. Filwaqt li tali att legali jista’ ma jikkonċedix id-dritt tal-vot jew li wieħed joħroġ bħala kandidat fl-elezzjonijiet tal-Parlament Ewropew liċ-ċittadini ta’ stat li jkun irtira mill-Unjoni skont l-Artikolu 50 TUE, dan jista’ jikkonċedi ċerti drittijiet simili għad-drittijiet taċ-ċittadini tal-Unjoni li jiċċirkolaw u jirresjedu liberament fit-territorju tal-Istati Membri liċ-ċittadini ta’ tali stat. Barra minn hekk, id-drittijiet taċ-ċittadini tal-UE, li diġà jkunu eżerċitaw il-moviment liberu tagħhom qabel l-irtirar ta’ Stat Membru mill-Unjoni, u l-membri tal-familja tagħhom, jistgħu jkunu salvagwardati f’xi ftehim skont l-Artikolu 50 TUE.
                  
               
                     (6)
                  
                  
                     L-inizjattiva taċ-ċittadini proposta ma taqax manifestament barra mill-qafas tas-setgħat tal-Kummissjoni li tressaq xi proposta għal att legali tal-Unjoni għall-fini tal-implimentazzjoni tat-Trattati, skont l-Artikolu 4(2)(b) tar-Regolament.
                  
               
                     (7)
                  
                  
                     Jenħtieġ li l-inizjattiva taċ-ċittadini proposta bit-titolu “Ċittadinanza Permanenti tal-Unjoni Ewropea” tiġi għaldaqstant irreġistrata,
                  
               ADOTTAT DIN ID-DEĊIŻJONI:
         
            Artikolu 1
            L-inizjattiva taċ-ċittadini proposta bit-titolu “Ċittadinanza Permanenti tal-Unjoni Ewropea” hija b’dan irreġistrata.
         
         
            Artikolu 2
            Din id-Deċiżjoni għandha tidħol fis-seħħ fit-23 ta' Lulju 2018.
         
         
            Artikolu 3
            Din id-Deċiżjoni hija indirizzata lill-organizzaturi (il-membri tal-kumitat taċ-ċittadini) tal-inizjattiva proposta taċ-ċittadini bit-titolu “Ċittadinanza Permanenti tal-Unjoni Ewropea”, rappreżentati mis-Sinjuri Anthony SIMPSON, u Dexter WHITFIELD li jaġixxu bħala persuni ta' kuntatt.
         
         
            Magħmul fi Brussell, it-18 ta’ Lulju 2018.
            
               
                  Għall-Kummissjoni
               
               Frans TIMMERMANS
               
                  L-Ewwel Viċi President
               
            
         
         
            (1)  ĠU L 65, 11.3.2011, p. 1.